વિશ્વમાં ઘટતી કેટલીક વાતો એટલીબધી ઘૃણાસ્પદ હોય કે એને કટાક્ષના ચાબખા મારીને હસી કાઢવી જ બહેતર હોય છે. ફૉર એક્ઝામ્પલ, ત્રાસવાદ અને કહેવાતી મહાસત્તાઓનો એના પ્રત્યેનો સ્વાર્થી અપ્રોચ. દાયકાઓ પહેલાં ચાર્લી ચૅપ્લિને પોતાની ‘ધ ગ્રેટ ડિક્ટેટર’માં હિટલરની ઠેકડી ઉડાડેલી. ચાર વર્ષ પહેલાં સાશા બૅરન કોએન નામના ઍક્ટરની ‘ધ ડિક્ટેટર’માં કદ્દાફી જેવા સરમુખત્યારોને અડફેટે લીધેલા. બે વર્ષ પહેલાં આવેલી ‘ધ ઇન્ટરવ્યુ’ નામની હૉલીવુડની ફિલ્મે તો નૉર્થ કોરિયાના ચક્રમ સરમુખત્યાર કિમ જોંગ ઉનની ખોપડી હટાવી દીધેલી. જ્યારે આપણે ત્યાં છ વર્ષ પહેલાં આવેલી ‘તેરે બિન લાદેન’એ અમેરિકાની કથિત વૉર ઑન ટેરરનાં છોતરાં ફાડ્યાં હતાં. સરપ્રાઇઝ હિટ થઈ ગયેલી એ ફિલ્મની હવે રહી-રહીને સીક્વલ બનાવાઈ છે. જોકે સીક્વલ કરતાં અંગ્રેજીમાં વપરાતો સ્પિન-ઑફ શબ્દ આ ફિલ્મ માટે વધારે યોગ્ય છે. આ ફિલ્મમાં સટાયર તો ચટાકેદાર છે, પણ સ્ટોરી સાવ ફીકીફસ છે.